27.–31.

F4E darba grupa, ko atbalstīja nozares un publisku pētniecības organizāciju eksperti, 2008. gadā aplēsa, ka paredzamās izmaksas, lai nodrošinātu tolaik saskaņoto Eiropas ieguldījumu ITER būvniecībā, ir 5 940 miljoni EUR, bet neparedzētiem izdevumiem nepieciešamā summa – 663 miljoni EUR. Sadarbības izmaksas ar Japānu Plašākas pieejas nolīguma kontekstā un F4E administrēšanas izmaksas 2008. gadā tika lēstas 650 miljonu EUR apmērā, bet kopējā izmaksu tāme bija 7 253 miljoni EUR (2008. gada vērtībā), ieskaitot minēto neparedzēto izdevumu rezervi. Eiropas saistību izpildei attiecībā uz ITER un Plašākas pieejas nolīgumu Padome laikposmam no 2007. līdz 2020. gadam ir apstiprinājusi 6 600 miljonus EUR (2008. gada vērtībā) un noteikusi, ka F4E jāveic visi iespējamie taupības pasākumi, lai nepārsniegtu maksimālo budžetu. Kopš 2008. gada ITER projektu ievērojami ir ietekmējušas pastiprinātās drošības prasības pēc Fukušimas avārijas, jaunas zinātniskas atziņas un projekta risinājumu attīstība. Dažas prasības ir mīkstinātas, tomēr lielākā daļa izmaiņu ir palielinājušas prasības un paplašinājušas to nodevumu tvērumu, kas Eiropai jānodrošina saistībā ar ITER. Par izmaiņām lemj ITER organizācija un tās pārvaldes struktūras. Atzīstot, ka ar ITER saistīto Eiropas nodevumu tvērums kopš 2008. gada izmaksu tāmes ir ievērojami mainījies un projekta risinājumi ir lielā mērā attīstījušies, F4E 2013. gada pirmajos sešos mēnešos rūpīgi pārskatīja visu izmaksu tāmi. Atšķirībā no izmaksu tāmes inkrementālajiem atjauninājumiem, kas Padomei tika iesniegti iepriekšējos ziņojumos, šajā atjauninātajā izmaksu tāmē ir ietvertas arī tālākā nākotnē paredzamās izmaiņas. Saskaņā ar veiktajiem aprēķiniem ITER piegādājamo Eiropas nodevumu, plašākās pieejas un F4E administrēšanas paredzamās izmaksas pašlaik ir 6 890 miljoni EUR. Salīdzinot ar budžeta periodam līdz 2020. gadam paredzēto maksimālo budžetu 6 600 miljonu EUR apmērā, šajā tāmē ir negatīva neparedzēto izdevumu rezerve 290 miljonu EUR apmērā. Neparedzēto izdevumu negatīvās rezerves izmaiņas no 165 miljoniem EUR līdz 290 miljoniem EUR kopš F4E pagājušā gada ziņojuma Padome lielā mērā ir radušās tāpēc, ka, pieaugot būvējamo ēku apjomam, ievērojami ir pieaugušas prognozētās un realizētās ēku izmaksas, un ēku būvniecības saspringtā grafika dēļ. Kā minēts pēc Eiropas Parlamenta Budžeta kontroles komitejas pasūtījuma 2012. gada jūlijā sāktajā un 2013. gada februārī pabeigtajā Ernst & Young pētījumā “Potential for reorganization within the ITER project to improve cost-effectiveness”, F4E nespēj vai ļoti mazā mērā spēj kontrolēt šīs izmaiņas, kas ir ITER Padomes un tās palīgstruktūru kompetencē. Tomēr, lai nepārsniegtu maksimālo budžetu, F4E ir izstrādājis un turpina izstrādāt un īstenot plašu izmaksu ierobežošanas pasākumu klāstu, tostarp iepirkuma stratēģiju un līgumnosacījumu optimizēšanas pasākumus, lai samazinātu izmaksas, un projekta risinājumu optimizēšanas pasākumus izmaksu ierobežošanai, sadarbojoties ITER organizāciju. F4E 2013. gada 26. jūnijā iepazīstināja Valdi ar agrāk veikto pasākumu statusu un pašreizējo pasākumu kopumu, iesniedzot arī jauno izmaksu tāmi (dokuments F4E(13)-GB27-06). Šie pasākumi var palīdzēt ietaupīt vairāk nekā 300 miljonus EUR, tāpēc tos var izmantot kā līdzekļus, lai nodrošinātu, ka netiek pārsniegts periodam līdz 2020. gadam paredzētais maksimālais budžets.